**Cu îngăduinţă şi mărturisire**

*Flavius*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Încărunţea pe răbdarea celorlalţi,

viaţa-i părea o împlinire dată

ca o sursă de lumină naturală.

Nicio umbră nu poate rămâne pasivă

la împărţirea oamenilor în bogaţi şi săraci,

norocoşi ori fără noroc.

Cei cu mâinile lungi nu scapă nimic printre degete,

le introduc până la umăr în avutul celorlalţi

şi fac din asta o afacere.

Aşa începi să crezi că s-au inversat regulile jocului

şi culorile moarte stau în faţă.

Noaptea e mai sârguincioasă decât ziua

de nimic nu mai iese la lumină.

Din labirintul găunos

niciun om n-a ieşit mulţumit de sine,

nicio faptă nu s-a albit prin spălarea banilor

iar spălarea păcatelor nu se face cu băutură

ci cu îngăduinţă şi mărturisire.